b'\n_START_ARTICLE_\nSC Riverball\n_START_SECTION_\nHistoria\n_START_PARAGRAPH_\nSC Riverballin juuret ovat vuonna 2002 ik\xc3\xa4miesseuraksi perustetussa Riverballissa. Vuoden 2006 lopulla seura p\xc3\xa4\xc3\xa4tti eriytt\xc3\xa4\xc3\xa4 harraste- ja kilpatoiminnan, jolloin kilpatoimintaa varten perustettiin SC Riverball. Riverball on jatkanut toimintaansa JKKI-sarjoissa._NEWLINE_SC Riverball:n historia ulottuu aina vuoteen 2002, jolloin jalkapalloseura Riverball perustettiin. Seura keskittyi sek\xc3\xa4 ik\xc3\xa4miestoimintaan ett\xc3\xa4 viidennest\xc3\xa4 divisioonasta aloittaneeseen edustusjoukkueeseen. Syksyll\xc3\xa4 2005 seura nousi Kolmoseen. _NEWLINE_Kolmonen 2007_NEWLINE_Entist\xc3\xa4 kilpailuhenkisemm\xc3\xa4ksi muuttuneen toiminnan takia seurassa p\xc3\xa4\xc3\xa4tettiin eriytt\xc3\xa4\xc3\xa4 ik\xc3\xa4miestoiminta ja ns. kilpailutoiminta toisistaan. N\xc3\xa4in edustusjoukkueen ymp\xc3\xa4rille perustettiin 30.11.2006 pidetyss\xc3\xa4 kokouksessa uusi seura Soccer Club Riverball (1). Jo t\xc3\xa4ss\xc3\xa4 vaiheessa toiminnan tarkoitukseksi m\xc3\xa4\xc3\xa4riteltiin muun muassa fyysisen kunnon ja terveyden edist\xc3\xa4minen sek\xc3\xa4 harrastetoiminta. V\xc3\xa4litt\xc3\xb6m\xc3\xa4sti seura alkoikin puuhamiestens\xc3\xa4 Jarkko Linervon ja edustusjoukkuettakin valmentaneen Tuomo Santaharjun johdolla py\xc3\xb6ritt\xc3\xa4\xc3\xa4 erilaisia harrastejalkapalloturnauksia usean kerran vuodessa. Alkuvaiheessa joukkueen peliasun v\xc3\xa4riksi vakiintui kokomusta._NEWLINE_Kev\xc3\xa4\xc3\xa4ll\xc3\xa4 2007 joukkuetta alettiin vahvistaa jo entuudestaan kilpailukykyisen rungon ymp\xc3\xa4rille. Paikalliskilpailija Joensuun Palloseurasta hankittiin hy\xc3\xb6kk\xc3\xa4ysp\xc3\xa4\xc3\xa4h\xc3\xa4n kaksikko Marko Karjalainen ja iisalmelaisen PAVE:n kotisivuilla Kolmosen historian kalleimmaksi hankinnaksi tituleerattu Oskari Ropponen. Lis\xc3\xa4ksi joukkueeseen hankittiin LehPa:sta Eero Naakka ja Iiro K\xc3\xa4rkk\xc3\xa4inen sek\xc3\xa4 Siilinj\xc3\xa4rvelt\xc3\xa4 Joensuuhun muuttanut Perttu Rytivaara. Kolmosen kaudella 2007 SC Riverball j\xc3\xa4i kolmanneksi. _NEWLINE_(1) Perustamiskokouksessa l\xc3\xa4sn\xc3\xa4 olivat: Pentti Sormunen, Tuomo Santaharju, Jarkko Linervo, Rauno Pasanen, Toni Tanninen, Perttu Rytivaara, Jami P\xc3\xa4ivinen, Oscar Sp\xc3\xa5re, Jari Eskelinen, Mikko Marttala, Kristian Knif, Levi Moorrees, Matias Mononen, Simo Ronkainen, Teemu Martikainen, Niko Lehikoinen, Esa Jalkanen, Juha Kallio, Esa-Matti Smolander, Arto N\xc3\xa4kki, Janne Kuisma, Markus Ihalainen, Joonas Suomalainen, Risto Peltonen, Joona Vartiainen ja Marko Karjalainen (yhteens\xc3\xa4 26 henke\xc3\xa4)._NEWLINE_Kolmonen 2008_NEWLINE_Pettymykseen p\xc3\xa4\xc3\xa4ttyneest\xc3\xa4 kaudesta sisuuntunut seura p\xc3\xa4\xc3\xa4tti vauhdikkaan taustatoimijansa Jarkko Linervon johdolla tehd\xc3\xa4 lis\xc3\xa4\xc3\xa4 satsauksia tulevaan kauteen. Uudeksi valmentajaksi p\xc3\xa4\xc3\xa4tettiin nostaa fysiikkavalmentajan paikalta Pekka \xe2\x80\x9dBili\xe2\x80\x9d Saharinen Tuomo Santaharjun j\xc3\xa4tt\xc3\xa4ytyess\xc3\xa4 taka-alalle. Uusina vahvistuksina joukkueeseen liittyiv\xc3\xa4t muun muassa unkarilaisvahvistus Arp\xc3\xa1d Mester, Jipossa v\xc3\xa4h\xc3\xa4iseen rooliin lopulta j\xc3\xa4\xc3\xa4nyt ikitaistelija Sami Ahonen, Siilinj\xc3\xa4rvelt\xc3\xa4 saapunut maalivahti Teemu Turtiainen, Jipossa ja JoPS:ssa maaleja urakalla m\xc3\xa4tt\xc3\xa4nyt runoilijasielu Raino Harinen sek\xc3\xa4 t\xc3\xa4m\xc3\xa4n v\xc3\xa4hint\xc3\xa4\xc3\xa4n yht\xc3\xa4 lahjakas veli Jussi. Kun joukkueessa t\xc3\xa4m\xc3\xa4n lis\xc3\xa4ksi jatkoi l\xc3\xa4hes t\xc3\xa4ysin sama runko Jami P\xc3\xa4ivisen, Toni Tannisen, Markus Ihalaisen, Lassi Hurskaisen ja Joona Vartiaisen johdolla, oli seuran kausi Kolmosessa l\xc3\xa4hes yht\xc3\xa4 paraatimarssia. Vain alkukaudella oli ongelmia, mutta Tuomo Santaharjun palattua joukkueen p\xc3\xa4\xc3\xa4k\xc3\xa4skij\xc3\xa4ksi k\xc3\xa4\xc3\xa4ntyi kurssi j\xc3\xa4lleen. Koko kaudella joukkue k\xc3\xa4rsi ainoastaan kaksi tappiota. My\xc3\xb6s Suomen Cupissa joukkue eteni aina viidennelle kierrokselle, jossa tappio tuli lopulta Veikkausliigan Vaasan Palloseuralle. Kausi tuli siis huipentumaan nousukarsintaan, jossa vastaan asettuivat Kultsu Joutsenosta, FC Santa Claus Rovaniemelt\xc3\xa4 ja FC Vaajakoski. Karsinnat alkoivat joukkueelta mainiosti, kun Joutsenosta tuomisina oli vierasvoitto lukemin 0-1. Seuraavassa ottelussa Joensuun Keskuskent\xc3\xa4ll\xc3\xa4 Santa Claus kuitenkin kuittasi pisteet lukemin 3-1, vaikka River oli tauolla ollut johtoasemassa. Viimeisess\xc3\xa4 ottelussa pahasti varamiehisen joukkueen piti varmistaa nousunsa, mutta 4-2 tappioon p\xc3\xa4\xc3\xa4ttyneen ottelun j\xc3\xa4lkeen kuultiin se, mik\xc3\xa4 oli pel\xc3\xa4tty: Kultsu oli peitonnut yll\xc3\xa4tt\xc3\xa4en nousunsa jo aiemmin varmistaneet rovaniemel\xc3\xa4isen murskalukemin, ja yhden maalin erolla SC Riverball j\xc3\xa4i ainoana joukkueena karsintasarjasta ilman paikkaa Kakkosessa._NEWLINE_Eniten maaleja: Jussi Harinen 17_NEWLINE_Kolmonen 2009_NEWLINE_J\xc3\xa4lleen pettymykseen p\xc3\xa4\xc3\xa4ttyneen kauden j\xc3\xa4lkeen joukkue kokosi rivins\xc3\xa4 ja p\xc3\xa4\xc3\xa4tti l\xc3\xa4hte\xc3\xa4 seuraavaan kauteen entist\xc3\xa4 sisuuntuneempana uusissa taivaansinisiss\xc3\xa4 pelipaidan v\xc3\xa4reiss\xc3\xa4. Joukkue oli vain vahvistunut entisest\xc3\xa4\xc3\xa4n, sill\xc3\xa4 joukkueessa jatkoi j\xc3\xa4lleen vanha miehist\xc3\xb6 l\xc3\xa4hes t\xc3\xa4ysin ja lis\xc3\xa4ksi saatiin todella kovan luokan vahvistus, kun Jipon monivuotinen luottopelaaja Jaakko Reponen p\xc3\xa4\xc3\xa4tti pit\xc3\xa4\xc3\xa4 v\xc3\xa4livuoden Jipossa ja siirty\xc3\xa4 SC Riverball:n riveihin. My\xc3\xb6s vahvaotteinen huippupuolustaja Mikko M\xc3\xa4\xc3\xa4tt\xc3\xa4nen siirtyi Jiposta taivaansinisiin. Jo varhaisesta kes\xc3\xa4st\xc3\xa4 l\xc3\xa4htien oli selv\xc3\xa4\xc3\xa4, ett\xc3\xa4 joukkue pelasi taitotasoonsa n\xc3\xa4hden v\xc3\xa4\xc3\xa4r\xc3\xa4ss\xc3\xa4 sarjassa, sill\xc3\xa4 pelien voittaja oli usein ratkaistu jo taukoon menness\xc3\xa4. Murskaavalla kaudella River ker\xc3\xa4si 20 ottelussa per\xc3\xa4ti 55 pistett\xc3\xa4 maalieron n\xc3\xa4ytt\xc3\xa4ess\xc3\xa4 syksyll\xc3\xa4 lukemia 90-12. Palloliiton v\xc3\xa4hennetty\xc3\xa4 Kolmosen lohkojen m\xc3\xa4\xc3\xa4r\xc3\xa4\xc3\xa4 ei seuran tarvinnut syksyll\xc3\xa4 edes karsia noususta, vaan taivaansiniset p\xc3\xa4\xc3\xa4siv\xc3\xa4t automaattisesti juhlimaan nousua Kakkoseen. Sarjapelien ohella my\xc3\xb6s Suomen Cupissa tuli mainittavaa menestyst\xc3\xa4, sill\xc3\xa4 joukkueen taival p\xc3\xa4\xc3\xa4ttyi vasta viidennell\xc3\xa4 kierroksella Ykk\xc3\xb6sen PK-35:n oltua vahvempi Keskuskent\xc3\xa4ll\xc3\xa4 maalein 1-3._NEWLINE_Eniten maaleja: Toni Tanninen 24_NEWLINE_Kakkonen 2010, Lohko A_NEWLINE_Nousu Kakkoseen tarkoitti sit\xc3\xa4, ett\xc3\xa4 seura oli ensimm\xc3\xa4ist\xc3\xa4 kertaa historiansa aikana noussut piirin sarjoista Suomen Palloliiton alaiseen sarjaan. Innostus l\xc3\xa4hte\xc3\xa4 uuteen kauteen oli siis ymm\xc3\xa4rrett\xc3\xa4v\xc3\xa4sti valtava. Uutta kautta kohti ty\xc3\xb6t\xc3\xa4 l\xc3\xa4hdettiin tekem\xc3\xa4\xc3\xa4n m\xc3\xa4\xc3\xa4r\xc3\xa4tietoisesti Etel\xc3\xa4-Suomesta pelaajavalmentajaksi hankitun Tommi Piipposen johdolla. Pelaajistoon haettiin j\xc3\xa4lleen uutta vahvistusta, sill\xc3\xa4 vanhoista hankinnoista Harisen veljekset olivat lopettaneet ja Reponen palannut Jippoon. Tilalle saatiin kuitenkin muun muassa Lahden suunnalta pelinrakentaja Iiro K\xc3\xa4rn\xc3\xa4 ja laitapuolustaja Jesse Jaakkola, Helsingist\xc3\xa4 Joonas Risto sek\xc3\xa4 KuPS:n organisaatiosta Joensuuhun palannut Topi Sormunen._NEWLINE_Nousijan innolla ja yll\xc3\xa4tt\xc3\xa4j\xc3\xa4n arvaamattomuudella Kakkosen Etel\xc3\xa4-Suomen joukkueiden kanssa samassa lohkossa k\xc3\xa4ynnistyi upeasti. Joukkueen yhteispeli toimi ja yhteishenki kantoi viel\xc3\xa4 askeleen verran pidemm\xc3\xa4lle. My\xc3\xb6sk\xc3\xa4\xc3\xa4n joukkueen korvaamattoman \xe2\x80\x93 joskin ainoan \xe2\x80\x93 fanin, Ismo \xe2\x80\x9dHolle\xe2\x80\x9d Kettusen kannustus oli kent\xc3\xa4ll\xc3\xa4 v\xc3\xa4hint\xc3\xa4\xc3\xa4n yhden lis\xc3\xa4pelaajan arvoista. Esimerkiksi Bollikselta haetussa 0-2 -vierasvoitossa Holle j\xc3\xa4i kaikkien mieleen jatkuvalla huudollaan, eiv\xc3\xa4tk\xc3\xa4 kauden p\xc3\xa4\xc3\xa4tteeksi Ykk\xc3\xb6seen nousseen HIFK:n kannattajat ole viel\xc3\xa4k\xc3\xa4\xc3\xa4n h\xc3\xa4nt\xc3\xa4 unohtaneet. Kyseisest\xc3\xa4 ottelusta on mainittava my\xc3\xb6s maalivahti Lassi Hurskaisen tekem\xc3\xa4 uskomaton maali, josta tuli Lassin ensimm\xc3\xa4inen Youtube-hitti. Joukkueen valtavasti taistelutahdosta ehk\xc3\xa4 paras esimerkki oli kuitenkin kes\xc3\xa4ll\xc3\xa4 otettu 3-2 voitto FC Kuusankoskesta ottelussa, jossa River nousi viimeisen vartin aikana 2-0 tappioasemasta ikimuistoiseen 3-2 voittoon. Sarjanousija keikkui pitk\xc3\xa4lle kes\xc3\xa4\xc3\xa4n 2010 jopa aivan sarjan k\xc3\xa4rjess\xc3\xa4. Syksy\xc3\xa4 kohden vastustajat kuitenkin oppivat lukemaan joensuulaisten peli\xc3\xa4 ja lopullisessa taulukossa taivaansiniset putosivat viidennelle sijalle, mit\xc3\xa4 voidaan kuitenkin pit\xc3\xa4\xc3\xa4 kovana suorituksena seuralta, jonka budjetti oli vain murto-osa sarjan kovimpien seurojen kausibudjeteista._NEWLINE_Eniten maaleja: Sami Ahonen 7_NEWLINE_Kakkonen 2011, Lohko C_NEWLINE_Lukuisten erilaisten syiden seurauksena joukkue menetti erinomaisen kauden j\xc3\xa4lkeen ison nipun kovia pelimiehi\xc3\xa4. L\xc3\xa4hteneiden pelaajien ohella seurassa pitk\xc3\xa4\xc3\xa4n vaikuttaneet taustatoimijat Rauno Pasanen ja Jarkko Linervo j\xc3\xa4ttiv\xc3\xa4t erin\xc3\xa4isten syiden takia seuran toiminnan. My\xc3\xb6s valmennuksessa tapahtui vaihdos, kun Piipponen j\xc3\xa4tti siviilikiireiden takia valmennusteht\xc3\xa4v\xc3\xa4t ja kaudeksi 2011 puikkoihin astui seurassa monta vuotta mukana ollut Markus \xe2\x80\x9dKema\xe2\x80\x9d Ihalainen. Seura siirrettiin my\xc3\xb6s Kakkosen lohkosta toiseen ja nyt pelireissut suuntautuivat l\xc3\xa4nsirannikolle ja Pohjois-Suomeen. Kuten niin usein, muodostui nousijajoukkueen toisesta kaudesta kovin vaikea. Vaikka menetettyjen miesten korvaajiksi saatiin laadukkaita vahvistuksia Joni-Jukka Korhosen, Markus Pippolan, Jukka-Pekka Roivaisen ja Antti Kiimamaan johdolla, ei tasaisia otteluita en\xc3\xa4\xc3\xa4 saatu k\xc3\xa4\xc3\xa4nnetty\xc3\xa4 voitoiksi ja River jumittui pitk\xc3\xa4ksi aikaa sarjajumbon paikalle. Syksy\xc3\xa4 kohden peliesitykset hieman paranivat. Siit\xc3\xa4 huolimatta joukkueen tylyn\xc3\xa4 kohtalona oli viimeinen sija ja matka takaisin maan nelj\xc3\xa4nneksi ylimm\xc3\xa4lle sarjatasolle._NEWLINE_Vaikka taivaansinisten toinen Kakkosen kausi ei ollut pelillisesti menestys, meni seura omalla tavallaan eteenp\xc3\xa4in. Seuran tunnettavuutta saatiin parannettua huomattavasti, kun seuran innovatiivinen pelaajisto Yhdysvalloista kes\xc3\xa4ksi Suomeen palanneen maalivahti Lassi Hurskaisen johdolla alkoi kehitell\xc3\xa4 videon muodossa esitetty\xc3\xa4 huumoripohjaisia otteluennakoita. Kehitys oli luontevaa, sill\xc3\xa4 seurassa oli jo aiemmin useiden vuosien ajan videoitu laadukkaita ottelukoosteita. Vastaavanlaisten ennakoiden tekeminen on jatkunut t\xc3\xa4h\xc3\xa4n p\xc3\xa4iv\xc3\xa4\xc3\xa4n saakka ja niist\xc3\xa4 on muodostunut seuran tavaramerkki, joka tunnetaan ymp\xc3\xa4ri Suomea._NEWLINE_Eniten maaleja: Jesse Jaakkola ja Markus Pippola 3_NEWLINE_Kolmonen 2012_NEWLINE_Kausi 2012 It\xc3\xa4- ja Keski-Suomen yhteisess\xc3\xa4 Kolmosessa oli hyvin vaihteleva. Valmentajaksi vaihtui seuran entinen pelaaja Arp\xc3\xa1d Mester ja pelaajistoon oli hankittu j\xc3\xa4lleen uutta verta, kun osa Kakkosen runkopelaajista ei en\xc3\xa4\xc3\xa4 Kolmosessa jatkanut tai oli muuttanut t\xc3\xb6iden tai opiskelujen per\xc3\xa4ss\xc3\xa4 toisille paikkakunnille. Ailahtelevuus kuvasi my\xc3\xb6s otteita pelikent\xc3\xa4ll\xc3\xa4, sill\xc3\xa4 useiden voittojen \xe2\x80\x93 toki ei my\xc3\xb6sk\xc3\xa4\xc3\xa4n useiden tappioiden \xe2\x80\x93 putkia p\xc3\xa4\xc3\xa4ssyt syntym\xc3\xa4\xc3\xa4n. Tuloksena oli sarjataulukon seitsem\xc3\xa4s tila. Kauden valopilkkuna on kuitenkin syyt\xc3\xa4 mainita menestys Suomen Cupissa, jossa joukkue eteni seurahistorian parhaaseen suoritukseen eli aina kuudennelle kierrokselle asti. Valkeakosken Haka oli kuitenkin liian kova vastus taivaansinisille._NEWLINE_Eniten maaleja: Sami Ahonen 6_NEWLINE_Kolmonen 2013_NEWLINE_Kausi 2013 on kaikinpuolin mielenkiintoinen KuFun ollessa selv\xc3\xa4sti sarjan paras joukkue jyv\xc3\xa4skyl\xc3\xa4l\xc3\xa4isten vallatessa seuraavat kuusi sijaa. Valmennusvastuun kaudella kantoivat pelaajavalmentajat Markus Ihalainen ja Perttu Rytivaara, joidenka johdettavaksi kasaan saatiin sellainen joukkue, joka eli eritt\xc3\xa4in paljon kauden aikana. Vaikean kauden aikana kent\xc3\xa4ll\xc3\xa4 n\xc3\xa4htiin per\xc3\xa4ti 30 eri pelaajaa ja yli kymmenen ottelun lukemiin heist\xc3\xa4 p\xc3\xa4\xc3\xa4si vain 17. Kausi oli siis eritt\xc3\xa4in vaihteleva pelaajamateriaaliltaan, mutta silti Taivaansiniset esittiv\xc3\xa4t v\xc3\xa4lill\xc3\xa4 eritt\xc3\xa4in mallikkaita otteita. Pelaajisto taisteli kent\xc3\xa4ll\xc3\xa4 ansiokkaasti ja lopulta sijoitukseksi tuli edellisen kauden tapaan seitsem\xc3\xa4s sija. T\xc3\xa4m\xc3\xa4n kauden aikana kent\xc3\xa4ll\xc3\xa4 n\xc3\xa4htiin paljon uusia riveril\xc3\xa4isi\xc3\xa4, joista eniten n\xc3\xa4kyvill\xc3\xa4 oli hy\xc3\xb6kk\xc3\xa4\xc3\xa4j\xc3\xa4 Sammy Pylkki 12 maalillaan. My\xc3\xb6s historiaa osaltaan oli se, ett\xc3\xa4 kauden aikana kent\xc3\xa4ll\xc3\xa4 n\xc3\xa4htiin my\xc3\xb6s kaikkien aikojen nuorin riveril\xc3\xa4inen edustusjoukkueessa, Aleksi Eskelinen, joka debytoi miesten Kolmosessa 15 vuoden ik\xc3\xa4isen\xc3\xa4 pelaten yhteens\xc3\xa4 15 sarjaottelua ja tehden yhden maalin. Kauden aikana aloitettiin my\xc3\xb6s seuran junioritoiminta yhden ik\xc3\xa4kausijoukkueen (03) voimin._NEWLINE_Eniten maaleja: Sammy Pylkki 12'